Dogter van politikus vas ná halfnaakte protesNcube is op grond van onbehoorlike gedrag in die openbaar in hegtenis geneem. (Foto: Twitter) Die dogter van ŉ vooraanstaande Zimbabwiese politikus is Woensdag buite die Uniegebou in Pretoria in hegtenis geneem nadat sy in skrapse klere betoog het. Gugu Ncube, die dogter van Welshman Ncube, het verduidelik sy betoog halfnaak omdat dit ŉ teken is “van haar waardigheid wat van haar gestroop is”. “Ek het niks meer om my waardigheid te beskerm nie.” Ncube wil hê pres. Cyril Ramaphosa moet kennis neem dat sy glo deur Unisa en die polisie misbruik was. “Ek wil hê die bestuur van Unisa moet my bedankingsbrief aan die land, die Thuma-stigting, die kommissie vir geslagsgelykheid en ander belanghebbende partye wys wat hulle beweer ek ingedien het. Dít is wat ek wil hê,” het Ncube verduidelik. Ncube beweer haar baas by Unisa se Sentrum vir Vroeëkinderonderwys (UCECE) het gevra vir seks as sy haar werk wil behou. Sy ontken dat sy bedank het. Unisa het intussen in ŉ verklaring gesê die UCECE is voorheen deur Unisa geborg maar dat die borgskap laat vaar is. Volgens Unisa was Ncube dus nooit ŉ werknemer van die universiteit nie. Unisa het gesê Ncube het in 2018 ŉ klag van seksuele teistering ingedien en dat die universiteit onmiddellik die saak hanteer het deur die betrokke Unisa-personeellid, wat ŉ raadslid van UCECE was, te skors en berading aan Ncube te verskaf. Volgens die universiteit het die ondersoek egter bevind daar was geen gronde om die personeellid aan te kla nie. Ncube het ŉ swart broekie en ŉ skrapse rooi toppie aangehad en ŉ plakkaat voor haar gehou voordat sy in hegtenis geneem is. Kapt. Daniel Mavimbela, woordvoerder van die polisie, het die voorval bevestig. Mavimbela het gesê Ncube is op grond van onbehoorlike gedrag in die openbaar in hegtenis geneem. Sy is steeds in aanhouding.